Tüütum lugu on ühe sulelise solistiga. Pagana tobe musträstas on kuhugi maja lähedale pesa teinud ja nüüd ta muudkui paanitseb: kui a) näeb mõnda kassi, b) näeb mõnda inimest, c) haistab või kuuleb mõnda kassi või inimest, d) miski meenutab kasside või inimeste olemasolu jne. Tema ärev "hüp hüp hüp" või "tüt tüt tüt" (ma ei valda linnukeelte transkriptsiooni) käib ööd ja päevad läbi. Hommikul kell neli läks kisa lausa hüsteeriliseks, ilmselt oli mõni kass jahiretkelt koduteel. Mulle meenutab  see linnuke lihtsameelset tõusikut, kes on lasknud endale pähe määrida papist maja kaubavaksali ja lennuvälja vahel ning nüüd pommitab asutusi kirjadega.